CELEX: 32008D0466
Language: lt
Date: 1213833600000
Title: 2008/466/EB: 2008 m. birželio 19 d. Komisijos sprendimas dėl Bendrijos 2008 m. finansinės paramos gyvūnų gerovės srities bandomiesiems projektams ir parengiamiesiems veiksmams

20.6.2008   
            
            
               LT
            
            
               Europos Sąjungos oficialusis leidinys
            
            
               L 161/41
            
         
      KOMISIJOS SPRENDIMAS
   
   2008 m. birželio 19 d.
   dėl Bendrijos 2008 m. finansinės paramos gyvūnų gerovės srities bandomiesiems projektams ir parengiamiesiems veiksmams
   (2008/466/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1), ypač į jo 49 straipsnio 6 dalies a ir b punktus,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (2), ypač į jo 90 straipsnį,
   kadangi:
   
               (1)
            
            
               Šis sprendimas laikomas sprendimu finansuoti pagal Reglamento (EB, Euratomas) Nr. 1605/2002 75 straipsnį ir pagal Reglamento (EB, Euratomas) Nr. 2342/2002 90 straipsnį.
            
         
               (2)
            
            
               Bendrijos veiksmų plane dėl gyvūnų apsaugos ir gerovės 2006–2010 m. nustatyta, kad galiojančių minimalių gyvūnų apsaugos ir gerovės standartų atnaujinimas atsižvelgiant į naujus mokslinius įrodymus ir socialinį ekonominį įvertinimą bei veiksmingo jų įgyvendinimo užtikrinimas laikomi viena iš veiklos sričių (3).
            
         
               (3)
            
            
               Europos Parlamentas su kontrolės punktais (poilsio vietomis) susijusiems parengiamiesiems veiksmams 2008 m. Bendrijos biudžete skyrė 4 mln. EUR. Dabartinis kontrolės punktų tinklas neatitinka tikrųjų vežėjų reikmių, kadangi tam tikrose vietose kontrolės punktų trūksta, o daugelis esamų kontrolės punktų, nepaisant oficialios jų kontrolės, neatitinka kokybės standartų.
            
         
               (4)
            
            
               Konsultuojantis su suinteresuotaisiais subjektais ir remiantis techninėmis žiniomis, būtina nustatyti Bendrijos teisėje numatytų kontrolės punktų kokybės kriterijus ir parengti Europos lygmens strategijas, kad vežėjams būtų patogiau šiais punktais naudotis. Reiktų imtis parengiamųjų veiksmų, įskaitant aukšto lygio kontrolės punktų statybą ir atnaujinimą bent trijose valstybėse narėse, kuriose pervežama palyginti daug gyvūnų.
            
         
               (5)
            
            
               Europos Parlamentas 2008 m. Bendrijos biudžete skyrė 1 mln. EUR pradėti bandomąjį projektą, kuriuo siekiama sukurti geresnius gyvūnų auginimo metodus bei skirti daugiau dėmesio kiaulių kastravimo ir galvijų ragų šalinimo alternatyvoms.
            
         
               (6)
            
            
               Kiaulių kastravimo bandomasis projektas turėtų papildyti šiuo metu vykdomą kastravimo tyrimą; jį atliekant daugiausia dėmesio turėtų būti skiriama jo praktinėms pasekmėms – tam turėtų būti parengta programa suderintai Europos kuilio kvapo nustatymo komercinėmis sąlygomis veikiančioje skerdimo linijoje metodikai parengti ir komerciniams nekastruoto gyvūno mėsos pardavimo aspektams įvertinti. Sukūrus tokius metodus ūkininkai bus skatinami auginti nekastruotus gyvūnus, taip pat bus renkami patikimi ir nuoseklūs duomenys tolesnei įvairių chirurginio kastravimo alternatyvų (ypač imuninės kastracijos) plėtotei. Antra tyrimo dalis bus skirta galvijų ragų šalinimo alternatyvoms nuodugniai išnagrinėti.
            
         
               (7)
            
            
               Numatytas projektas parengiamiesiems veiksmams atlikti ir vienas veiksmas – bandomajam projektui įgyvendinti. Dėl šių veiksmų finansavimo turėtų būti priimtas bendras sprendimas.
            
         
               (8)
            
            
               Šie veiksmai padės toliau tobulinti su gyvūnų gerove susijusius Bendrijos teisės aktus ir papildys Bendrijos veiksmų plane dėl gyvūnų apsaugos ir gerovės 2006–2010 m. numatytus veiksmus (4),
            
         NUSPRENDĖ:
   1 straipsnis
   Priede nurodyti parengiamieji veiksmai yra patvirtinti ir finansuojami pagal Europos Bendrijų 2008 m. biudžeto eilutę 17 04 03 03 neviršijant 4 000 000 EUR.
   2 straipsnis
   Priede nurodytas bandomasis projektas yra patvirtintas ir finansuojamas pagal Europos Bendrijų 2008 m. biudžeto eilutę 17 01 04 06 neviršijant 1 000 000 EUR.
   
      Priimta Briuselyje, 2008 m. birželio 19 d.
      
         
            Komisijos vardu
         
         Androulla VASSILIOU
         
         
            Komisijos narė
         
      
   
   
      (1)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB) Nr. 1525/2007 (OL L 343, 2007 12 27, p. 9).
   
      (2)  OL L 357, 2002 12 31, p. 1. Reglamentas su paskutiniais pakeitimais, padarytais Komisijos reglamentu (EB, Euratomas) Nr. 478/2007 (OL L 111, 2007 4 28, p. 13).
   
      (3)  http://ec.europa.eu/food/animal/welfare/com_action_plan230106_en.pdf
   
      (4)  Komisijos komunikatas Europos Parlamentui ir Tarybai dėl Bendrijos veiksmų plano dėl gyvūnų apsaugos ir gerovės 2006–2010 m., COM(2006) 13 galutinis.
   
      PRIEDAS
      
         
            Sritis:
          maisto sauga, gyvūnų sveikata ir gerovė bei zootechnika
      I.   Parengiamieji veiksmai pagal biudžeto eilutę 17 04 03 03
      
         
            Teisinis pagrindas:
          Tarybos reglamento (EB, Euratomas) Nr. 1605/2002 49 straipsnio 6 dalies b punktas
      1.   Pareiškėjams taikomi kriterijai
      Paraiškas gali teikti šios tikslinės organizacijos: partnerių konsorciumas, kurį sudaro bent
      
                  —
               
               
                  viena ES valstybės narės kompetentinga institucija, atsakinga už kontrolės punktų patvirtinimą pagal Reglamentą (EB) Nr. 1255/1997,
               
            
                  —
               
               
                  viena tyrimų grupė, kurios viena iš specializacijų – su ūkiuose laikomų gyvūnų gerove susiję taikomieji mokslai, ir
               
            
                  —
               
               
                  viena su gyvūnų gerove susijusi tarptautinė bent ES mastu veikianti NGO.
               
            2.   Atrankos kriterijai
      
                  —
               
               
                  Pareiškėjo finansiniai pajėgumai
                  Pareiškėjai privalo įrodyti, kad jie turi finansinių galimybių finansuotinai veiklai vykdyti.
                  Pareiškėjai privalo įrodyti, kad turi reikiamų nuosavų išteklių prisidėti prie Bendrijos bendrojo finansavimo.
               
            
                  —
               
               
                  Techniniai ir profesiniai pareiškėjo gebėjimai
                  Pareiškėjai privalo turėti techninių ir profesinių gebėjimų finansuotiniems veiksmams atlikti. Pareiškėjai privalo pateikti įrodymų, kad turi žinių ir patirties su gyvūnais susijusios infrastruktūros ir gyvūnų pervežimo srityje. Pareiškėjai turi pateikti per paskutinius trejus metus vykdytų projektų ir veiklos, ypač su šia sritimi susijusių projektų, sertifikatus ir aprašymus. Taip pat reikia pateikti kiekvieno komandos nario išsamų gyvenimo aprašymą ir įrodyti projekto vadovo gebėjimą vadovauti, taip pat pateikti informacijos apie jo išsilavinimą, mokslinius laipsnius ir diplomus, profesinę patirtį, mokslinius tiriamuosius darbus ir publikacijas.
                  Pareiškėjai privalo įrodyti, kad paraiškas pateikusios valstybių narių nacionalinės kompetentingos institucijos ir organizacijos yra įsipareigojusios siekti projekto tikslų ir remti numatytą kontrolės punktų sertifikavimo sistemos įdiegimą. Pareiškėjai privalo pateikti įrodymų apie turimus ryšius ir tarptautinius suinteresuotuosius subjektus, su kuriais ketina konsultuotis, ypač sertifikavimo klausimais, ir kurių ištekliais ketina naudotis atlikdami parengiamuosius veiksmus.
               
            3.   Paramos skyrimo kriterijai
      Taikomi šie bendri paramos skyrimo kriterijai:
      
                  —
               
               
                  koncepcijos pagrįstumas (20 %),
               
            
                  —
               
               
                  darbo organizavimas ir valstybių narių, kuriose vykdoma veikla, kompetentingų institucijų arba organizacijų dalyvavimo mastas (30 %),
               
            
                  —
               
               
                  projekto aktualumas Europos lygiu ir daugiklio efektas (30 %),
               
            
                  —
               
               
                  projekto išlaidų ir efektyvumo santykis (20 %).
               
            Dideliu privalumu bus laikomas daugiau kaip trijų valstybių narių dalyvavimas antrame veiklos etape.
      4.   Bendrojo finansavimo dydis
      Parengiamieji veiksmai bus vykdomi dviem etapais:
      
                  —
               
               
                  1 etapas apims galimybių studiją, rekomendacijas ir kontrolės punktų sertifikavimo sistemos įdiegimo specifikacijas, o skiriama suma neviršys 300 000 EUR ir padengs iki 90 % tinkamų finansuoti išlaidų,
               
            
                  —
               
               
                  2 etapas apims bandomųjų kontrolės punktų statybą arba atnaujinimą ir bandomosios ES reikalavimus atitinkančios kontrolės punktų sertifikavimo sistemos patvirtinimą, o skiriama suma neviršys 3 700 000 EUR ir padengs iki 70 % visų finansuotinų veiklos išlaidų. Ši veikla turės būti vykdoma bent trijose valstybėse narėse ir priklausys nuo 1 etapo galimybių studijos rezultatų.
               
            5.   Tvarkaraštis
      Parengiamiesiems veiksmams atlikti bus skelbiamas vienas kvietimas teikti paraiškas. Kvietimą teikti paraiškas planuojama paskelbti 2008 m. birželio mėn.; paraiškas bus galima teikti tris mėnesius. Sprendimą dėl paramos skyrimo tikimasi priimti 2008 m. arba 2009 m. pradžioje.
      
         
            Asignavimai 2008 m.:
         
      
      17 04 03 03 – kontrolės punktai (poilsio vietos), susiję su gyvūnų vežimu: 4 000 000 EUR.
      
         
            Numatytų konkrečių veiksmų skaičius:
          vienas kvietimas teikti paraiškas.
      Ši veikla vykdoma vadovaujantis taisyklėmis, išdėstytomis Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento pirmos dalies VI antraštinėje dalyje ir Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles, pirmos dalies VI antraštinėje dalyje.
      II.   Bandomasis projektas pagal biudžeto eilutę 17 01 04 06
      
         
            Teisinis pagrindas:
          Tarybos reglamento (EB, Euratomas) Nr. 1605/2002 49 straipsnio 6 dalies a punktas
      
         
            Asignavimai 2008 m.:
         
      
      17 01 04 06 – bandomasis projektas: tobulesni gyvūnams nekenkiančios gamybos metodai: 1 000 000 EUR.
      
         
            Numatytų konkrečių veiksmų skaičius:
          viešąjį konkursą viešojo paslaugų pirkimo sutarčiai sudaryti planuojama paskelbti 2008 m. birželio mėn. Sutartis bus pasirašyta iki metų pabaigos.
      Ši veikla vykdoma vadovaujantis taisyklėmis, išdėstytomis Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento pirmos dalies V antraštinėje dalyje ir Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles, pirmos dalies V antraštinėje dalyje.